ประเทศไทย พร้อมเป็นศูนย์กลางให้ความช่วยเหลือประเทศสมาชิกอาเซียนรอบข้างที่ประสบภัยพิบัติ
ประเทศไทย พร้อมเป็นศูนย์กลางให้ความช่วยเหลือประเทศสมาชิกอาเซียนรอบข้างที่ประสบภัยพิบัติ โดยเป็นฐานในการจัดตั้งคลังสิ่งของช่วยเหลือทางไกลของอาเซียนให้ความช่วยเหลือภายใน 24 ชั่วโมงเมื่อเกิดภัยพิบัตินายชยพล ธิติศักดิ์ อธิบดีกรมป้องกันและบรรเทาสาธารณภัย หรือ ปภ. ให้สัมภาษณ์กับสถานีวิทยุกระจายเสียงแห่งประเทศไทยถึงความร่วมมือการจัดตั้งคลังเก็บสิ่งของช่วยเหลือทางไกลของอาเซียนในประเทศไทย ว่า ปัจจุบันการเปลี่ยนแปลงของสภาพภูมิอากาศโลกเป็นสาเหตุสำคัญทำให้เกิดสาธารณะภัยในหลายภูมิภาค และรุนแรงยิ่งขึ้น สร้างความเสียหายในชีวิตทรัพย์สิน รวมถึงเศรษฐกิจเป็นอย่างมาก ในการประชุมอาเซียนด้านการจัดการภัยพิบัติ ครั้งที่ 28  จึงมีมติคัดเลือกให้ประเทศไทยเป็นที่ตั้งของคลังเก็บสิ่งของช่วยเหลือทางไกลภายใต้โครงการระบบการส่งกำลังบำรุง หรือ ระบบโลจิสติกส์ของการปฏิบัติการด้านบรรเทาทุกข์และการตอบโต้สถานการณ์ฉุกเฉินจากภัยพิบัติของอาเซียน ซึ่งกรมป้องกันและบรรเทาสาธารณภัย กระทรวงมหาดไทยได้ประสานความร่วมมือกับศูนย์ประสานงานอาเซียนเพื่อความช่วยเหลือด้านมนุษยธรรมและการจัดการภัยพิบัติ และหน่วยงานที่เกี่ยวข้อง ได้ขับเคลื่อนการจัดตั้งคลังสิ่งของช่วยเหลือทางไกลของอาเซียนขึ้นโดยมีตั้งอยู่ที่ศูนย์ป้องกันและบรรเทาสาธารณภัยเขต 16 ชัยนาท จังหวัดชัยนาท ทำหน้าที่เป็นศูนย์กลางในการขยายระบบโลจิสติกส์เพื่อเพิ่มศักยภาพในการช่วยเหลือเมื่อเกิดภัยพิบัติพร้อมสนับสนุนการตอบโต้ภัยพิบัติในระดับภูมิภาค ซึ่งศูนย์ดังกล่าวจะสามารถส่งสิ่งของช่วยเหลือไปยัง 4 ประเทศสมาชิกอาเซียนรอบข้างประเทศไทย ประกอบดัวย เมียนมา กัมพูชา ลาว และเวียดนาม ได้ภายใน 24 ชั่วโมง  ผ่านโครงข่ายระบบโลจิสติกส์และโครงข่ายคมนาคมของอาเซียนตามเส้นทางระเบียงเศรษฐกิจภาคตะวันออก ดังนั้นการประสานความร่วมมือระหว่างประเทศเพื่อเป็นการวางกลไกในระดับภูมิภาคในการจัดเก็บและขนสิ่งของช่วยเหลือที่มีประสิทธิภาพจะช่วยพัฒนาศักยภาพการจัดการและตอบโต้ภัยพิบัติรวมถึงการให้ความช่วยเหลือเมื่อเกิดภัยพิบัติให้กับประเทศไทยและประเทศสมาชิกอาเซียนได้ทันทีแสดงให้เห็นความพร้อมของประเทศไทยในการเป็นศูนย์กลางที่จะส่งความช่วยเหลือไปยังประเทศสมาชิก     ทั้งนี้ภายในศูนย์ดังกล่าวจะมีอุปกรณ์สำหรับปฏิบัติงานในการช่วยเหลือผู้ประสบภัยพิบัติ เช่น เต็นภาคสนามขนาดใหญ่พร้อมโต๊ะเอนกประสงค์ เก้าอี้ เตียง ชุดอุปกรณ์ซ่อมสร้างเครื่องใช้สำนักงาน อุปกรณ์สนับสนุนช่วยเหลือผู้ประสบภัยชุดเครื่องครัว ชุดสุขอนามัยส่วนบุคคล เต็นยังชีพพร้อมชุดยังชีพในครอบครัว  รวมถึงอุปกรณ์สนับสนุนอื่นๆ เช่น เครื่องปั้นไฟ เรือท้องแบน ห้องสุขาเคลื่อนที่